توحید عالم قاسمی بجنوری

توحید عالم قاسمی بجنوری (پیدائش: 1979ء) ایک ہندوستانی عالمِ دین، مدرس اور مصنف ہیں، جو 2007ء سے دار العلوم دیوبند میں تدریسی خدمت انجام دے رہے ہیں۔ ان کی تصانیف میں ’’مسلک اہل السنۃ والجماعۃ یعنی علمائے دیوبند کے عقائد و نظریات‘‘ نامی کتاب بھی شامل ہے۔ وہ مہتممِ دار العلوم دیوبند ابو القاسم نعمانی کے خلیفہ و مُجاز بھی ہیں۔

 ابتدائی و تعلیمی زندگی 
توحید عالم قاسمی بجنوری 1979ء میں قصبہ قاسم پور گڑھی، ضلع بجنور، اتر پردیش میں پیدا ہوئے۔ ابتدائی تعلیم مقامی مکاتب و مدارس میں حاصل کی۔ 1994ء میں حفظِ قرآن اور 1995ء میں حفص اردو کی تعلیم مکمل کی۔ عربی چہارم تک کی تعلیم مدینۃ العلوم رحیمیہ، قاضی پاڑہ، بجنور میں حاصل کرنے کے بعد 1997ء میں دار العلوم دیوبند میں داخل ہوئے، جہاں 2001ء میں دورۂ حدیث مکمل کر کے فراغت حاصل کی۔ دورۂ حدیث کے سال انھوں نے ”صحیح بخاری“ نصیر احمد خان بلند شہری اور عبد الحق اعظمی سے، ”سنن ترمذی“ سعید احمد پالن پوری اور سید ارشد مدنی سے، جبکہ دیگر کتبِ حدیث مختلف اساتذہ سے پڑھیں۔ دینی تعلیم کے ساتھ ساتھ انھوں نے الہ آباد بورڈ سے مولوی و عالم اور علی گڑھ بورڈ سے ادیب کے امتحانات بھی اعلیٰ نمبرات سے پاس کیے۔

 عملی زندگی 
تعلیم سے فراغت کے بعد توحید عالم قاسمی بجنوری نے دار العلوم دیوبند میں معین المدرس کی حیثیت سے تدریسی خدمات انجام دیں۔ بعد ازاں 1428ھ مطابق 2007ء میں مستقل استاذ کے طور پر ان کا تقرر ہوا اور 1440ھ میں درجۂ وسطیٰ ب میں ترقی دی گئی۔ اس دوران میں انھوں نے متوسطات اور اعلیٰ درجات میں متعدد کتب کی تدریس کی، جن میں قطبی، ہدایہ، مختصر المعانی، نورالانوار، مقاماتِ حریری، ترجمۂ قرآن، تفسیرِ قرآن، دیوانِ متنبی، میبذی اور دیوانِ حماسہ شامل ہیں۔

ان کا اصلاحی تعلق ابو القاسم نعمانی سے ہے، جنھوں نے 2020ء میں انھیں اجازتِ بیعت و خلافت سے نوازا۔
 قلمی زندگی 
توحید عالم قاسمی بجنوری نے عقائد، مسلک، اصلاحِ معاشرہ اور دینی فکر سے متعلق موضوعات پر تحریری کام کیا ہے۔ ان کے مضامین دار العلوم دیوبند کی ویب گاہ اور ماہنامہ دار العلوم میں شائع ہوتے رہے ہیں، جن میں سوانحی، فکری اور معاشرتی مباحث شامل ہیں۔ انھوں نے متعدد اکابرِ علما پر سوانحی مضامین بھی تحریر کیے، جن میں مرغوب الرحمن بجنوری، عبد الرحیم بستوی، عبد الحق اعظمی، ریاست علی ظفر بجنوری اور سعید احمد پالن پوری شامل ہیں۔

ان کی تصانیف میں ’’مسلک اہل السنۃ والجماعۃ یعنی علمائے دیوبند کے عقائد و نظریات‘‘ نمایاں ہے، جس میں علمائے دیوبند کے چالیس (40) عقائد کو قرآنی آیات، احادیث، آثارِ صحابہ و تابعین اور اکابر کی عبارات کی روشنی میں مدلل و مُوَثَّق انداز میں بیان کیا گیا ہے۔

ان کی دیگر تصانیف میں درج ذیل کتابیں شامل ہیں:
 ’’ایمان کیا ہے؟‘‘ (اردو و ہندی)
 ’’اظہار الحق‘‘ کی تسہیل و تعلیق
 ’’میراث: فرضیت، افادیت اور ہماری کوتاہیاں‘‘

 حوالہ جات 

زمرہ:1979ء کی پیدائشیں
زمرہ:بقید حیات شخصیات
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:اتر پردیش کی شخصیات
زمرہ:بہار (بھارت) کی شخصیات
زمرہ:ضلع بجنور کی شخصیات
زمرہ:دیوبندی شخصیات